BG Официален вестник на Европейския съюз C 291/6

Известие за започване на частично междинно преразглеждане на антидъмпинговите мерки, приложими по отношение на вноса на някои видове тел и въжета от нелегирана стомана за предварително и последващо напрягане (тел и въжета за ППН) с произход от Китайската народна република

2011/C 291/04

В Европейската комисия (наричана по-долу „Комисията“) постъпи искане за частично междинно преразглеждане на основание член 11, параграф 3 от Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) (наричан по-долу „основният регламент“).

1. Искане за преразглеждане

Искането беше подадено от дружеството ECN Cable Group S.L., вносител от Испания (наричано по-долу „заявителят“).

Преразглеждането е ограничено до преглед на продуктовия обхват с цел изясняване дали определени видове продукти попадат в обхвата на антидъмпинговите мерки, приложими спрямо вноса на някои видове тел и въжета от нелегирана стомана за предварително и последващо напрягане (тел и въжета за ППН).

2. Продукт

Продуктът, предмет на преразглеждане, е тел от нелегирана стомана (неплакирана или непокрита), тел от нелегирана стомана (плакирана или поцинкована) и въжета от нелегирана стомана (плакирана или покрита или не) с неповече от 18 отделни усукани телени нишки, с тегловно съдържание на въглерод от 0,6 % или повече, с максимално напречно сечение, превишаващо 3 mm, класирани понастоящем в кодове по КН ex 7217 10 90, ex 7217 20 90, ex 7312 10 61, ex 7312 10 65 и ex 7312 10 69 (кодове по TARIC 7217109010, 7217209010, 7312106111, 7312106191, 7312106511, 7312106591, 7312106911 и 7312106991) и с произход от Китайската народна република.

3. Съществуващи мерки

Мярката, която понастоящем е в сила, е окончателно антидъмпингово мито, наложено с Регламент (ЕО) № 383/2009 на Съвета (2) върху вноса на някои видове тел и въжета от нелегирана стомана за предварително и последващо напрягане (тел и въжета за ППН) с произход от Китайската народна република.

4. Основания за преразглеждането

Заявителят настоява за изключването на някои видове тел и въжета за ППН от обхвата на действащата антидъмпингова мярка върху вноса на някои видове тел и въжета от нелегирана стомана за предварително и последващо напрягане (тел и въжета за ППН) с произход от Китайската народна република. Продуктът, за който се твърди, че трябва да бъде изключен, представлява въжета, състоящи се от седем усукани телени нишки от нелегирана стомана, плакирана или поцинкована, с тегловно съдържание на въглерод от 0,6 % или повече, с максимално напречно сечение, превишаващо 3 mm, и отговарящи на международния стандарт IEC 60888 или на Европейския стандарт (на Европейския комитет за стандартизация в областта на електротехниката — Cenelec) UNE-EN 50189.

Заявителят представи prima facie доказателства за това, че основните физически, технически и химични характеристики на продукта, чието изключване се иска, се различават в значителна степен от тези на продуктите, предмет на съществуващите мерки.

5. Процедура

Като установи, след консултации с Консултативния комитет, че съществуват достатъчно доказателства, които да послужат като основание за започването на частично междинно преразглеждане, Комисията започва преразглеждане в съответствие с член 11, параграф 3 от основния регламент, което е ограничено до преглед на продуктовия обхват.

a) Въпросници

С цел получаване на информацията, която счита за необходима за целите на своето разследване, Комисията ще изпрати въпросници на заявителя, на известните производители износители в Китайската народна република и на властите на тази страна, на промишлеността на Съюза, на други известни производители в Съюза, на известните вносители и на известните ползватели. Тази информация и доказателствата в нейна подкрепа следва да бъдат получени в Комисията в срока по точка 6, буква а).

б) Събиране на информация и провеждане на изслушвания

Всички заинтересовани страни се приканват да изложат становищата си, да предоставят информация, включително и допълнителна информация — освен попълнения въпросник, — и да представят съответните доказателства. Тази информация и доказателствата в нейна подкрепа трябва да бъдат получени в Комисията в срока по точка 6, буква а).

Наред с това Комисията може да изслуша заинтересованите страни, при условие че отправят искане, което да доказва съществуването на специални основания да бъдат изслушани. Искането трябва да бъде направено в срока по точка 6, буква б).

6. Срокове

а) За страните — да заявят своя интерес, да предоставят попълнен въпросник и всякаква друга информация

В случай че заинтересованите страни желаят изложените от тях становища да бъдат взети предвид по време на разследването, те трябва да заявят своя интерес, като се свържат с Комисията, да представят своите становища и да предоставят попълнен въпросник или всякаква друга информация в срок от 37 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание на факта, че упражняването на повечето процедурни права, установени в основния регламент, зависи от това дали страната е заявила своя интерес в рамките на горепосочения срок.

б) Изслушвания

Всички заинтересовани страни могат също да поискат да бъдат изслушани от Комисията в същия 37-дневен срок.

7. Инструкции за представяне на писмени изявления и за изпращане на попълнените въпросници и кореспонденцията

Всички писмени изявления, включително информацията, която се изисква съгласно настоящото известие, попълнените въпросници и кореспонденцията, предоставени от заинтересованите страни на поверителна основа, се обозначават с „Limited (3)“.

Съгласно член 19, параграф 2 от основния регламент от заинтересованите страни, предоставящи обозначена с „Limited“ информация, се изисква да представят нейни обобщения с неповерителен характер, обозначени с „For inspection by interested parties“. Тези обобщения следва да бъдат достатъчно подробни, за да позволят разбиране в приемлива степен на същността на предоставената на поверителна основа информация. Ако заинтересована страна, която предоставя поверителна информация, не представи нейно обобщение с неповерителен характер в искания формат и с необходимото качество, поверителната информация може да не бъде взета предвид.

От заинтересованите страни се изисква да правят всички изявления и да подават всички искания в електронен формат (изявленията с неповерителен характер — по електронна поща, а поверителните — на CD-R/DVD) със задължително посочване на наименование, адрес, адрес на електронна поща, номер на телефон и на факс на заинтересованата страна. Всички пълномощни и подписани удостоверения (както и техните актуализации) обаче, които придружават попълнения въпросник, следва да се представят на посочения по-долу адрес на хартиен носител, т.е. по пощата или на ръка. В съответствие с член 18, параграф 2 от основния регламент, в случай че заинтересована страна не може да представи изявленията и исканията си в електронен формат, тя трябва незабавно да уведоми Комисията за това. За допълнителна информация относно кореспонденцията с Комисията заинтересованите страни могат да посетят съответната уебстраница на уебсайта на Генерална дирекция „Търговия“: http://ec.europa.eu/trade/tackling-unfair-trade/trade-defence/

Адрес на Комисията за кореспонденция:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Факс +32 22956505 Електронна поща: TRADE-AD-PSC-WIRES@EC.EUROPA.EU

8. Неоказване на съдействие

В случаите, когато заинтересована страна откаже достъп до необходимата информация или не я предостави в срок, или сериозно възпрепятства разследването, предварителните или окончателните заключения, били те положителни или отрицателни, могат да бъдат направени въз основа на наличните факти в съответствие с член 18 от основния регламент.

Ако се установи, че заинтересована страна е предоставила невярна или подвеждаща информация, тази информация не се взема предвид и в съответствие с член 18 от основния регламент могат да се използват наличните факти. Ако заинтересована страна не окаже съдействие или окаже само частично съдействие и се използват наличните факти, резултатът от разследването може да бъде по-малко благоприятен за тази страна, отколкото ако тя окаже съдействие.

9. График на разследването

Съгласно член 11, параграф 5 от основния регламент разследването ще приключи в рамките на 15 месеца от датата на публикуване на настоящото известие в Официален вестник на Европейския съюз.

10. Обработка на лични данни

Следва да се отбележи, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (4).

11. Служител по изслушванията

Следва също да се има предвид, че ако заинтересованите страни смятат, че се натъкват на трудности при упражняването на правото си на защита, те могат да поискат намесата на служителя по изслушванията на ГД „Търговия“. Той действа като посредник между заинтересованите страни и службите на Комисията, а, когато е необходимо, служи и като медиатор по процедурни въпроси, засягащи защитата на техните интереси в настоящата процедура, по-специално що се отнася до аспекти, свързани с достъпа до досието, поверителността, удължаването на сроковете и обработката на писмено и/или устно изложените становища. Допълнителна информация и съответните координати за връзка заинтересованите страни могат да намерят на уебстраниците на служителя по изслушванията на уебсайта на ГД „Търговия“ (http://ec.europa.eu/trade/tackling-unfair-trade/hearing-officer/index_en.htm).

(1) ОВ L 343, 22.12.2009 г., стр. 51.

(2) ОВ L 118, 13.5.2009 г., стр. 1.

(3) Документ, който е обозначен с „Limited“, се счита за поверителен в съответствие с член 19 от Регламент (ЕО) № 1225/2009 на Съвета (ОВ L 343, 22.12.2009 г., стр. 51) и член 6 от Споразумението на СТО за прилагането на член VI от ГАТТ от 1994 г. (Антидъмпингово споразумение). Той е също така защитен документ в съответствие с член 4 от Регламент (ЕО) № 1049/2001 на Европейския парламент и на Съвета (ОВ L 145, 31.5.2001 г., стр. 43).

(4) ОВ L 8, 12.1.2001 г., стр. 1.